ወሃቢት ቃል ውድብ ጥዕና ዓለም ዶክተር ማርጋሬት ሃሪስ ብሰሉስ ምስ ቢቢሲ ኣብ ዝገበረቶ ቃለ መሕተት “ኣብ መላእ ኣውሮጳ መጠን ሞት ብናህሪ እዩ ዝውስኽ ዘሎ” ኢላ። ብምስዓብ ምስ ዝሓለፈ ሰሙን ብምንጽጻር መጠን ሓድሽ መልከፍቲ ብሓደ መሰለስ መጠን ሞት ድማ ብ40 ሚኢታዊት ምውሳኹ ኣብሪሃ። “ዋላ እኳ ኣብ ሆስፒታላት ጽቡቕ ምሕደራ እንተሃለወ ኣብ ዝበዝሓ ሃገራት ግን ሆስቲታላት ይመልኣ ኣለዋ” ብምባል ዘለዋ ሻቕሎት ትገልጽ ዶክተር ማርጋሬት ሃሪስ። ዶክተር ማርጋሬት ሃሪስ፡ እቲ ኣብ ሃገራት ኣውሮጳ ዝተኣታቶ ዘሎ ሓድሽ እገዳታት ምንቅስቃስ ውጽኢቱ ኣብ ዝመጽእ ክልተ ሰሙን ክረአ ትጽቢት ከምእትገብር’ውን ሓቢራ። “መጠን መልከፍቲ ኣብ ሓደ መዓልቲ ክጎድል ትጽቢት የብልናን። ኣብ ዝመጽእ ክልተ ሳምንታት ግን ምጉዳል ሓድሽ መልከፍቲ ክንርኢ ኢና” ኢላ። ኣብ ዝበዝሓ ሃገራት ካልኣይ ማዕበል ለበዳ ኮሮናቫይረስ ኣጋጢሙ ምህላዉ ክግለጽ ጸኒሑ እዩ፡ እዚ ካልኣይ ማዕበል ለበዳ ኮሮናቫይረስ ካብቲ ቀዳማይ ዝኸፍአ ክኸውን ይኽእል ድዩ ዝብል ሕቶ’ውን ንዶክተር ማርጋሬት ሃሪስ ቀሪቡላ። “ዝተፈለየ ዓይነት መጠነ ብራኸ ለበዳ እዩ ክኸውን፤ እቲ ጽቡቕ ነገሩ ግን ሰብ ሞያ ጥዕናን ሆስፒታላትን ካብ ቀዳማይ ማዕበል ለበዳ ኮሮናቫይረስ ትምህርቲ ብምቅሳም እንታይ ክገብሩ ኣለዎም ይፈልጡ’ዮም። ብኣንጻሩ እቶም ሰብ ሞያ ጥዕና ምስዚ ኮሮናቫይረስ ንነዊሕ ኣዋርሕ ኣብ ቃልሲ ጸኒሖም ሕጂ ድማ ትንፋስ ከይረኸቡ ካልኣይ ማዕበል ለበዳ ምግጣሙ እዩ” ኢላ። ዶክተር ማርጋሬት ሃሪስ ብምስዓብ “ እቲ ካልእ ጽቡቕ ክብሃል ዝኽእል ካብዞም ሕጂ ዝልከፉ ዘለዉ መብዛሕትኦም መንእሰያት ኮይኖም ዝተሓላለኸ ኩነታት ጥዕና ዘይብሎም እዮም፤ ዘዛኒ ግን ኣይኮነን። እዚ ክልቲኡ ተደሚሩ ከምቲ ኣብ ወርሒ ሚያዝያ ዝርኣናዮ መጠን ሞት ኣይከጋጥምን እዩ ዝብል ተስፋ እዩ ዘለና” ኢላ። ብዛዕባ ኮሮናቫይረስ ዛጊድ መልሲ ዘይረኸቡ ሕቶታት ስም ቢል ጌትስ፡ ስለምንታይ ምስ ሽርሒ ኮሮናቫይረስ ይለዓል?
